Document ID: 31997D0252

Odločba Komisije
z dne 25. marca 1997
o začasnih seznamih obratov v tretjih državah, iz katerih države članice odobrijo uvoz mleka in mlečnih proizvodov za prehrano ljudi
(Besedilo velja za EGP)
(97/252/ES)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 95/408/ES z dne 22. junija 1995 o pogojih za pripravo seznamov obratov v tretjih državah iz katerih države članice dovolijo uvoz določenih proizvodov živalskega porekla, ribiških proizvodov ali živih školjk [1], za vmesno obdobje, kakor je bila spremenjena z Odločbo 97/34/ES [2], in zlasti člena 2(1) Odločbe,
ker Odločba Komisije 95/340/EGS [3], kakor je bila nazadnje spremenjena z Odločbo 96/584/ES [4], oblikuje seznam tretjih držav, iz katerih države članice odobrijo uvoz mleka in mlečnih proizvodov;
ker so bile zdravstvene zahteve in zahteve za zdravstvena spričevala pri uvozu mleka in mlečnih proizvodov iz držav s tega seznama določene v Odločbi Komisije 95/343/EGS [5], kakor je bila nazadnje spremenjena z Odločbo 97/115/ES [6];
ker je Komisija od nekaterih tretjih držav prejela sezname obratov z zagotovili, da popolnoma izpolnjujejo ustrezne zdravstvene zahteve Skupnosti in da bodo v primeru, če obrat ne bi izpolnjeval teh zahtev, ukinjene izvozne dejavnosti tega obrata v Evropsko skupnost;
ker Komisija v vseh zadevnih tretjih državah ni zmogla preveriti skladnosti njihovih obratov z zahtevami Skupnosti in veljavnosti zagotovil, ki so jih dale pristojne oblasti;
ker je treba tem državam zato, da bi preprečili prekinitev trgovanja z mlekom in mlečnimi proizvodi iz teh držav, odobriti nadaljnje obdobje, v katerem bodo države članice lahko nadaljevale z uvažanjem mleka in mlečnih proizvodov iz obratov, ki so jih priznale; ker bo v tem nadaljnjem obdobju Komisija od zadevnih držav dobila zagotovila, ki jih potrebuje, da jih lahko doda na seznam v skladu s postopkom, določenim v Odločbi 95/408/ES;
ker po izteku tega obdobja tretjim državam, ki ne bodo poslale svojih seznamov obratov v skladu s pravili Skupnosti, ne bo več dovoljeno izvažati mleka in mlečnih proizvodov v Skupnost;
ker bodo države članice zaradi tega same odgovorne za to, da obrati, iz katerih uvažajo mleko in mlečne proizvode, izpolnjujejo zahteve za proizvodnjo in dajanje v promet, ki so najmanj tako stroge kot zahteve Skupnosti;
ker je tako mogoče za nekatere države sestaviti začasne sezname obratov, ki proizvajajo mleko in mlečne proizvode;
ker so ukrepi, predvideni s to odločbo, v skladu z mnenjem Stalnega veterinarskega odbora,
SPREJELA NASLEDNJO ODLOČBO:
Člen 1
1. Države članice odobrijo uvoz mleka in mlečnih proizvodov iz obratov, ki so navedeni v Prilogi k tej odločbi.
2. Do 1. julija 1997 lahko države članice odobrijo uvoz mleka in mlečnih proizvodov iz obratov iz tretjih držav, ki niso našteti v Prilogi k tej odločbi.
3. Za uvoz mleka in mlečnih proizvodov še naprej veljajo veterinarski predpisi Skupnosti, ki so bili sprejeti drugje.
Člen 2
Ta odločba se uporablja od 1. aprila 1997.
Člen 3
Ta odločba je naslovljena na države članice.
V Bruslju, 25. marca 1997

Labels: 17
5
0
3
6